Щэнхабзэм зезыгъэужьхэр
Щэнхабзэм и лэжьакIуэхэм я махуэр Къэрал киноконцерт гъэлъэгъуапIэм Iэтауэ щагъэлъэпIащ. КъБР-м щэнхабзэмкIэ и министр Фырэ Руслан республикэм и творческэ лэжьакIуэ гупышхуэ щIыхь тхылъхэмрэ ахъшэ саугъэтхэмкIэ игъэпэжащ, Музыкэ театрым и лэжьакIуэхэм абыхэм папщIэ пшыхь гукъинэж зэхашащ.
Фырэ Руслан егъэпажэ Мэз Джульеттэ. — Си гуапэу сынывохъуэхъу щэнхабзэм и лэжьакIуэ псоми! Нобэ ди пшыхьым, ар нэхъ лъапIэ ящIу, кърихьэлIащ фIыуэ тлъагъу, ди щэнхабзэм зезыгъэужьа ди нэхъыжьыфIхэу Ефэнды Джылахъстэнрэ Ульбашев Азноррэ. Мы зэманым лъэпкъыр зыхунэса IуэхуфIхэр зи фIыгъэр абыхэм хуэдэ лэжьакIуэ псэемыблэжхэрщ, — жиIащ Фырэ Руслан.
Министрыр къеджащ республикэм и Iэтащхьэм къыбгъэдэкI тхыгъэм. Абы итт: «Гъуазджэмрэ щэнхабзэмрэ я лэжьакIуэхэ! Лъэпкъым къыдекIуэкI хъугъуэфIыгъуэхэр зыхъумэ дэтхэнэми фIыщIэ псалъэрэ щытхъурэ фхуэфащэщ. Фэ фи зэфIэкIкIэ, щIэныгъэкIэ, зэчийкIэ ехъулIэныгъэщIэхэр зыIэрывогъэхьэ, апхуэдэуи республикэм дежкIэ мыхьэнэшхуэ иIэщ фи IуэхущIафэхэмкIэ лъэпкъ зэхущытыкIэхэр зэревгъэфIакIуэм. Урысейми хамэ къэралхэми я утыку нэхъ инхэм ди цIыхухэр зэрихьэфым ущымыгуфIыкIыу къанэркъым. Си фIэщ мэхъу зи лэжьыгъэм хуэIэкIуэлъакIуэ, мурад пыухыкIа зиIэ цIыхур сыт щыгъуи и щIыналъэм сэбэп зэрыхуэхъунур. Щэнхабзэм зезыгъэужь ди цIыхухэм сохъуэхъу узыншагъэ быдэрэ гукъыдэж мыкIуэщIрэ яIэну, лъагапIэщIэхэр зыIэрагъэхьэну».
Шэрджэс Iэсият уэрэд жеIэ. АдэкIэ Фырэ Руслан утыкум иригъэблагъэурэ щIыхь тхылъхэмрэ ахъшэ саугъэтхэмрэ зыхуагъэфэщахэм яритыжащ. Апхуэдэ пщIэ ялъысащ: КIэбышэ Iэхьед (ЩоджэнцIыкIу Алий и цIэр зезыхьэ Къэбэрдей къэрал драмэ театрым и актер), Созаевэ Марьям (Кулиев Къайсын и цIэр зезыхьэ Балъкъэр къэрал драмэ театрым и актрисэ), Хьэщэ Иринэ (КъБР-м и Лъэпкъ музейм и унафэщIым щIэныгъэ лэжьыгъэмкIэ и къуэдзэ), КIэщт Рузанэ (Мечиев Кязим и цIэр зезыхьэ НыбжьыщIэ библиотекэм и лэжьакIуэ), Назаровэ Эльвирэ (Горький Максим и цIэр зезыхьэ Урыс къэрал драмэ театрым и унафэщIым и къуэдзэ), Куэтэншы Руслан («Кабардинка» къэрал академическэ ансамблым и къэфакIуэ), Пащты Аминэ («Балкария» къэфакIуэ гупым хэт), Жылау Хьэсен (Къэрал филармонием и унафэщIым коммерческэ лэжьыгъэхэмкIэ и къуэдзэ), Темыркъан Людмилэ (ГъуазджэхэмкIэ сабий школ №1-м и унафэщI), Шурдым Оксанэ (КъБР-м ЩэнхабзэмкIэ и министерствэм кадрхэмкIэ и IэщIагъэлI), Созаев Хъусен (Музыкэ театрым и хорым и артист), МафIэдз Иринэ (Зи нэм имылъагъухэм я республикэ библиоте- кэм и лэжьакIуэ), нэгъуэщIхэми.
Пшыхьым кърихьэлIахэр. Пшыхьым кърихьэлIахэр едэIуащ Пучинни Джакомэ и «Турандот» оперэм щыщ арие, УФ-м щIыхь зиIэ и артист Ташло Алий игъэзащIэу. Оперэр япэ дыдэу 1926 гъэм Милан къалэ утыку къыщрахьауэ щытащ. Ташло Алий ар гум хыхьэу, узыIэпишэу игъэзэщIащ.
КъыкIэлъыкIуэу Алийрэ Мамбэт Мадинэрэ зэгъусэу жаIащ Джузеппе Верди и «Травиата» оперэм щыщ «Застольная» Iыхьэр. ИкъукIэ гукъинэжт Жабоевэ Замирэ игъэзэщIа «Жетем» франджы уэрэдыр. Пщыхьэщхьэм кърихьэлIахэр абы мащIэуи дежьууащ, Iэгуауэшхуи хуаIэтащ. ЦIыхубэм фIыуэ ялъэгъуа Магомаев Муслим и «Синяя вечность» уэрэдыр макъ лъэщкIэ жиIащ музыкэ театрым и лэжьакIуэ Абэнокъуэ Рустам. Апхуэдэуи абырэ Мэкъуауэ Эльмирэрэ зэдагъэзэщIащ Бабаджанян Орно и ноктюрныр. Бесчокъуэ Майе жиIащ Дунаевский Исаак «Моя любовь» кином хуитха лирикэ уэрэдыр. Альбинони Томазэ и «Тени» IэдакъэщIэкIыр Азэмэт Наталье фIы дыдэу къехъулIащ. Гухэхъуэгъуэ къуату а пщыхьэщхьэм я макъ ягъэIуащ Шэрджэс Iэсият, Хъупсырджэн Албэч, Даур Иринэ, Гуазэ Тимур, Холамханов Къайсын, Белоцерковская Динэ сымэ.
Пшыхьыр зи лэжьыгъэкIэ зыгъэдэхахэм ящыщщ Музыкэ театрым и режиссер нэхъыщхьэ, КъБР-м гъуазджэхэмкIэ щIыхь зиIэ и лэжьакIуэ Сафаровэ Тамарэ, IуэхущIапIэм и симфоние оркестрым и дирижерхэу Щэбэтыкъуэ Натбийрэ Чибурной Александррэ.
БАГЪЭТЫР Луизэ.
